b'\n_START_ARTICLE_\nKauno Jurgio Dobkevi\xc4\x8diaus progimnazija\n_START_SECTION_\nIstorija\n_START_PARAGRAPH_\nPo Pirmojo pasaulinio karo Kauno priemiestis Aleksotas prijungtas prie Kauno miesto, o 1919 m. \xc4\xafkurta pirmoji mokykla. 1951 m. Aleksote, ant Mildos kalno, pastatyta nauja Kauno 17-oji vidurin\xc4\x97 mokykla, kuri\xc4\x85 lank\xc4\x97 513 mokini\xc5\xb3, mok\xc4\x97 28 mokytojai. Mokyklos direktoriumi paskirtas mokytojas Kazys Bulota. 1954 m. mokykl\xc4\x85 baig\xc4\x97 pirmoji abiturient\xc5\xb3 laida. Iki 1976 m. mokykla i\xc5\xa1leido 940 abiturient\xc5\xb3, i\xc5\xa1 j\xc5\xb3 11 baig\xc4\x97 aukso bei sidabro medaliais. Mokykloje klases pakeit\xc4\x97 kabinetai, prad\xc4\x97tos vesti dalyk\xc5\xb3 propagavimo savait\xc4\x97s, suaktyv\xc4\x97jo mokini\xc5\xb3 popamokin\xc4\x97 veikla._NEWLINE_1976 m. vietoje, kur prie\xc5\xa1 Antr\xc4\x85j\xc4\xaf pasaulin\xc4\xaf kar\xc4\x85 buvo Vytauto Did\xc5\xbeiojo universiteto Fizikos-chemijos instituto r\xc5\xabmai, prad\xc4\x97ta statyti nauja mokykla. Prie griuv\xc4\x97si\xc5\xb3 tvarkymo bei mokyklos statybos dirbo ir moksleiviai. 1977 m. rugs\xc4\x97jo 1 d. duris atv\xc4\x97r\xc4\x97 naujas mokyklos pastatas, kuriame esantys 25 kabinetai, akt\xc5\xb3 ir sporto sal\xc4\x97s, valgykla bei stadionas buvo skirti 1284 mokiniams. Pirmasis skambutis \xc4\xaf nauj\xc4\x85j\xc4\xaf pastat\xc4\x85 pakviet\xc4\x97 ir Marvel\xc4\x97s, Kranausko, Fredos pradini\xc5\xb3 mokykl\xc5\xb3 mokinius. 1979 m. mokykloje nuo 9 klas\xc4\x97s \xc4\xafvestas sustiprintas biologijos mokymas, kuris t\xc4\x99s\xc4\x97si de\xc5\xa1imt met\xc5\xb3. Nuo 1989 m. prad\xc4\x97tas sustiprintas pranc\xc5\xabz\xc5\xb3 kalbos mokymas._NEWLINE_Mokykla yra netoli S. Dariaus ir S. Gir\xc4\x97no aerodromo, kur skraid\xc4\x97 \xc5\xbeym\xc5\xabs Lietuvos aviatoriai. 1983 m. mokytojos A. Kairien\xc4\x97s iniciatyva mokyklos kra\xc5\xa1totyrininkai prad\xc4\x97jo rinkti med\xc5\xbeiag\xc4\x85 apie Stepon\xc4\x85 Dari\xc5\xb3, Stas\xc4\xaf Gir\xc4\x97n\xc4\x85, Jurg\xc4\xaf Dobkevi\xc4\x8di\xc5\xb3, Antan\xc4\x85 Gustait\xc4\xaf ir kitus aviatorius. 1989 m. sausio 10 d., minint S. Dariaus gimimo metines, mokyklos muziejuje \xc4\xafkurtas kampelis pirmiesiems Atlanto nugal\xc4\x97tojams. 1992 m. mokykla pasira\xc5\xa1\xc4\x97 sutart\xc4\xaf su Lietuvos muzikos akademijos Kauno fakultetu ir tapo student\xc5\xb3 pedagogin\xc4\x97s praktikos baze. Nuo 1993 m. ponios Mi\xc5\xa1el\xc4\x97s Alteirak iniciatyva labai gerai besimokantys mokiniai gauna Pro Infanoj fondo stipendij\xc4\x85. 1993 m. kovo 20 d. mokyklai suteiktas Jurgio Dobkevi\xc4\x8diaus vardas, pastatytas paminklinis akmuo lak\xc5\xabno \xc5\xbeuvimo vietoje. 2005 m. rugs\xc4\x97jo 1 d. prijungta Kazli\xc5\xa1ki\xc5\xb3 pradin\xc4\x97 mokykla. 2015 m. mokykl\xc4\x85 reorganizuojama \xc4\xaf Kauno Jurgio Dobkevi\xc4\x8diaus progimnazij\xc4\x85.'